– På grunn av mange redningsoppdrag i det siste hadde ikkje Røde Kors folk som kunne dra mot Trolltunga, seier operasjonsleiar Jan-Tore Heggholmen i Vest politidistrikt til NRK.

Måndag måtte eit par reddast ned. Og tysdag kveld fekk nok eit utanlandsk par trøbbel:

Paret, ein mann og kvinne i 20-åra, var for dårleg utstyrt. Dei kom seg heller ikkje ned frå fjellet før det var mørkt.

Trolltunga Ekspandér faktaboks Trolltunga ligg 1100 moh og er ein steinformasjon som står horisontalt ut frå fjellet rundt 700 meter over Ringedalsvatnet, i Skjeggedal ved Tyssedal i Odda kommune, Hordaland fylke.

For å kome til Trolltunga må ein reise til Odda, så til Skjeggedal via Tyssedal. Her må ein gå til Mågelitopp ved å følgje stien langs banen opp. Herfra må ein gå austover rundt 4-5 timar for å kome til Trolltunga, ein veg.

Besøkstallet har eksplodert etter at nettstedet Tripadvisor i 2012 omtalde Trolltunga som eit av verdas mest spektakulære turmål.

Tal frå statens naturoppsyn viste at rundt 20.000 personar hadde tatt turen til Trolltunga i 2013, medan i 2014 var talet litt over 40.000.

I 2015 var talet nærare 70.000, og i 2016 hadde over 80.000 funne vegen til utkikkspunktet.

I 2017 har Statens naturoppsyn sin teljar registrert ei auke på over 19 % sidan 2016.

– Vi fekk melding klokka 23.11 om at dei hadde problem. Det er umogleg å ta seg ned etter at det er blitt mørkt. Dei fekk kontakt med ein privat hytteeigar og overnattar på hytta oppe i fjellet, seier Heggholmen.

Paret skal etter forholda ha det bra.

– Men dei var blitt våte på turen ned, seier Heggholmen.

Laster kart, vennligst vent... For å se dette innholdet, må du aktivere JavaScript i nettleseren din.

Ti oppdrag på ni dagar

Områdeleiar Bjørn Arild Fjeldsbø fortel at Røde Kors har hatt ti oppdrag på ni dagar. Alle har vore knytt til Trolltunga-turisme.

– Då vi spurde våre folk, var det ein person av 50 som var klar til å stilla i natt, seier Fjeldsbø.

Fordi paret hadde kome seg inn på ei hytte ikkje så langt frå Skjeggedal, vurderte Røde Kors situasjonen til ikkje å vera kritisk. I så fall ville dei kalla inn mannskap frå andre delar av fylket.

– Vi sa til politiet at dei kunne vurdera å kalla ut Sivilforsvaret. Eg registrerer at dei ikkje gjorde det. Det tyder vel på at vurderinga vår var riktig, seier Fjeldsbø.

Han legg ikkje skjul på at det har vore slitsamt dei siste dagane for dei frivillege i Røde Kors-styrken.

– Så mange oppdrag på kort tid slit på folk og utstyr, seier Fjeldsbø.